b'\n_START_ARTICLE_\nAvgu\xc5\xa1tin Zlobec\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je kon\xc4\x8dal v Ljubljani, 2 leti bogoslovja v Mariboru, 2 leti pa v Gorici, kjer je bil 26. julija 1908 tudi posve\xc4\x8den. Slu\xc5\xbeboval je kot kaplan v Se\xc5\xbeani (1908-1910) in Vatovljah (1910-1914), bil \xc5\xbeupnijski upravitelj v Pomjanu (1914-1915) in \xc5\xbeupnik v Pomjanu (1915-1930). Pod pritiskom fa\xc5\xa1isti\xc4\x8dnih oblasti se je 31. oktobra 1930 odpovedal \xc5\xbeupniji ter se kot upokojen \xc5\xbeupnik preselil v Sv. Anton pri Kopru, kjer je pri duhovni oskrbi pomagal krajevnemu \xc5\xbeupniku. Leta 1955 se je preselil v Trst, 1957 pa v Ma\xc4\x8dkolje, kjer je delal do smrti. Bil je tih in skromen, a zvest in pogumen delavec na verskem in narodnem polju v Slovenski Istri. V Pomjanu je za pomo\xc4\x8d kmetom med drugim vodil krajevno hranilnico in posojilnico. Njegovo vsestransko javno delovanje in \xc5\xa1e zlasti narodna zavest sta bila trn v peti italijanskim nacionalisti\xc4\x8dnim krogom, zato je bil od pomladi 1919 tudi eno leto interniran na Sardiniji.'